b'\n_START_ARTICLE_\nKino Triglav\n_START_PARAGRAPH_\nKino Triglav se nahaja na Kodeljevem v Mostah v Ljubljani._NEWLINE_Kot del dr\xc5\xbeavnega filmskega podjetja je kot Kino Kodeljevo prve filme predvajal \xc5\xbee okoli leta 1935, 1947 je bil registriran kot ob\xc4\x8dinski kino. Januarja 1977 je postal del Ljubljanskih kinematografov. 4. aprila 1979 je do\xc5\xbeivel najve\xc4\x8djo prenovo, \xc5\xa1tevilo sede\xc5\xbeev so zmanj\xc5\xa1ali iz 514 na 250 in namestili moderne klimatske naprave._NEWLINE_Leta 1948 je imel 24.000 obiskovalcev, na vrhuncu 1958 \xe2\x80\x93 37.000, 1971 pa 16.500 obiskovalcev._NEWLINE_Leta 2001 so Ljubljanski kinematografi v kinu prenehali s predvajanjem filmov, pozneje pa so bili prostori v postopku denacionalizacije vrnjeni \xc5\xbeupniji Kodeljevo in Salezijanskemu domu Kodeljevo, ki pa ga ne morejo upravljati, saj vsi pravni postopki denacionalizacije \xc5\xa1e niso kon\xc4\x8dani, v njem nameravajo urediti mladinski center._NEWLINE_Aprila 2013 je 200 protestnikov demonstrativno zasedlo propadajo\xc4\x8di objekt, prostor so polepili z napisi "na\xc5\xa1a last" in si v njem ogledali dokumentarni film Razlogi za bes.'